A beosztottak panaszai alapján Van Dornt hadbíróság elé állították, hogy tevékenységét kivizsgálják. Egyik legszókimondóbb kritikusa, John S. Bowen dandártábornok azzal vádolta, hogy Van Dorn az ütközet előtt nem adott ki Corinth környékét ábrázoló térképeket, így alárendeltjei nem voltak tisztában a terepviszonyokkal és teljesen elhanyagolta a felderítést, így a konföderációs erők számára nem derült ki, hogy a szövetségi katonák azokban az erődítményekben sáncolták el magukat, melyeket amúgy a konföderációs hadsereg épített ki az első corinthi ütközetben. Pemberton Van Dornnal jó viszonyt ápoló tiszteket jelölt ki döntéshozónak. Noha a kötelesség elhanyagolása, embereire való gondviselés és a hadjárat elégtelen módon való megtervezése vádpontjaiban vétlennek találták, hadseregparancsnoki beosztást többet nem kapott. A konföderációs kormány elvesztette abbéli hitét, hogy Van Dorn sikeresen képes önálló műveleteket végezni, ezért beosztott hadtestparancsnokká minősítették vissza.